Author: Peter
Last saved by: Liptay Jaroslav
Company: urad

Predkladacia správa

       Organizácia Spojených národov pre vzdelávanie, vedu a kultúru (UNESCO) na svojej konferencii v Paríži v roku 2001 prijala Dohovor o ochrane kultúrneho dedičstva pod vodou. Stalo sa tak na základe materiálu, ktorý spracoval kolektív odborníkov Medzinárodnej rady pre pamiatky a sídla (ICOMOS). Slovenská republika, ktorá ako súčasť bývalej ČSFR patrila medzi zakladateľské krajiny ICOMOS (v Krakove 1965), je signatárom takmer všetkých rozhodujúcich medzinárodných dokumentov týkajúcich sa ochrany, obnovy a prezentácie kultúrneho dedičstva. Medzi zásadné, ktoré Slovenská republika aj ratifikovala, patrí napr. Dohovor o ochrane svetového kultúrneho a prírodného dedičstva (UNESCO,1972), Dohovor o ochrane architektonického dedičstva Európy, Granada 1985, (oznámenie MZV SR č.369/2001 Z. z.), vo vzťahu k archeologickým nálezom a náleziskám však predovšetkým Európsky dohovor o ochrane archeologického dedičstva (revid.), Valletta 1992, (oznámenie MZV SR č.344/2001 Z. z.).
        Predkladaný Dohovor o ochrane kultúrneho dedičstva pod vodou sa síce Slovenska ako vnútrozemského štátu meritórne nedotýka, je však prestížnou záležitosťou ratifikovať tento dokument a zároveň podporiť ochranu archeologického dedičstva tých krajín, ktoré tento krok už urobili alebo sa na ratifikáciu pripravujú. Tento dohovor nemá charakter medzinárodnej zmluvy, ktorá má prednosť pred zákonmi Slovenskej republiky. Pre Slovensko by dohovor nadobudol platnosť tri mesiace odo dňa uloženia listiny dvadsiatym štátom. Doteraz dohovor ratifikovalo 17 štátov, stav k 31.5.2008 bol nasledovný:
1   	Bulharsko	06/10/2003
2 	Kambodža 	24/11/2007 	
3 	Chorvátsko 	01/12/2004 	
4 	Ekvádor 	01/12/2006 	
5 	Libanon 	08/01/2007 	
6 	Líbya 	23/06/2005 	
7 	Litva 	12/06/2006 	
8 	Mexiko 	05/07/2006 	
9 	Nigéria 	21/10/2005 	
10 	Panama 	20/05/2003 	
11 	Paraguaj 	07/09/2006 	
12 	Portugalsko 	21/09/2006 	
13 	Rumunsko 	31/07/2007 	
14 	St. Lucia 	01/02/2007 	
15 	Španielsko 	06/06/2005 	
16 	Ukrajina 	27/12/2006
17       Kuba 	26/05/2008
 
       Slovensko si ratifikáciou otvorí možnosti podieľať sa v rámci medzinárodných kolektívov a misií na výskumných aktivitách, ktoré prebiehajú v pobrežných vodách Jadranu, Čierneho mora a inde, nielen v krajinách Európy, no napríklad aj v Ázii alebo v Afrike. Niektoré výsledky slovenských archeológov dosiahnuté doma a vo svete, v poslednom období napr. v Kuvajte, vytvárajú možnosti ďalšej prezentácie nášho archeologického bádania a vedy v zahraničí. Ratifikácia tohto dokumentu môže tejto prezentácii výrazne pomôcť. Na základe odporúčajúcich stanovísk odborných a vedeckých inštitúcií zameraných aj na archeologický výskum, predovšetkým na základe vyjadrenia Archeologického ústavu SAV v Nitre predkladá Ministerstvo kultúry SR Dohovor o ochrane kultúrneho dedičstva pod vodou na rokovanie príslušných orgánov a navrhuje ho ratifikovať.
       Materiál nemá žiadne negatívne finančné, ekonomické a environmentálne vplyvy, ani vplyv na zamestnanosť a podnikateľské prostredie.